Patria (vrch vo Vysokých Tatrách)

Patria je prvý vrch v hrebeni Bášt, oddeľujúcom Mlynickú dolinu od Mengusovskej. Poskytuje pekný výhľad, ale je málo navštevovaná. Zo strany Mlynickej doliny má sutinové úbočia, schodné no únavné. Chodecký je aj sotva znateľný chodník od Triganu na magistrále, ktorý bol kedysi značkovaný. V zime Patria ponúka skialpinistom rozsiahle lyžiarske svahy.

 Topografia 
Od Malej Bašty ju oddeľuje sedlo nad Skokom. V hrebeni, ktorý klesá k magistrále, je nevýrazná vyvýšenina Plece Patrie. Ešte nižšie, v pásme kosodreviny sa nachádza hrb zvaný Trigan, tak je označené aj miesto v lese, kde magistrála v úseku Štrbské pleso – Popradské pleso prechádza cez hrebeň. V strmom žľabe pod Plecom smerom do Mengusovskej doliny sa týči štíhla veža Ihla v Patrii. V masíve Patrie nad Mlynickou dolinou sú dve okrajové steny vysoké 100 až 120 metrov, Veža pod Skokom (1860 m) a Stena pod Skokom.

 Horolezectvo 
Niekoľko ciest existuje z Mengusovskej doliny, v zime lavinózne. Zaujímavá je naklonená Ihla v Patrii. V r. 1929 na ňu vystúpila Vlasta Štáflová a A. Škarvan, jeden čas sa nazývala Veža Vlasty. Najviac lezenia poskytuje Veža a Stena pod Skokom, „nemožno sa ubrániť myšlienke, že pripomínajú cvičné skaly, i keď vo vysokohorskom prostredí“ (Puškáš).

 Galéria


 Referencie 
 A. Puškáš, Vysoké Tatry – horolezecký sprievodca, Monografia, VIII diel, 1987.

 Iné projekty 

Externé odkazy
 Mapa
 Trasy výstupov

Kategória:Dvojtisícovky na Slovensku
Kategória:Vrchy Vysokých Tatier